Genesis 24 – Vertrou die Here en loop die pad met Hom » Somerstrand Gemeente
Genesis 24 – Vertrou die Here en loop die pad met Hom
Die verhaal wil egter nie net die lewe van die karakters en hulle optrede illustreer vir ons nie. Die verhaal wil ook iets doen. Dit wil iets doen aan en met ons.
Die skrywer wil hê dat ons onsself in die wel en wee van die verskillende karakters ontdek; onsself daarin terugvind, dat ons tot selfinsig kom. Soos die verhaal ontvou, kan ons onsself ontdek. Ons kan opnuut weer leer wat dit beteken om God te vertrou, God se wil te soek, en saam met familie en lewensmaats te leef.
Vonkk 70 Abba, Vader, Skepper van die heelal – sit
Lied 475 Allerhoogste Hemelvader, lofgesange prys u Naam – staan
Lied 332:1,3 God se liefde, so oneindig, sien die nood van sondaars raak – sit
Lied 453 Aan die Vader dank en ere, laat ons saam sy lof besing – sit
1Abraham was al baie oud, en die Here het hom in alles geseën. Hy het die belofte van 'n groot nageslag gehad, en het geweet dat Isak nou die regte vrou moes kry om dié proses voort te sit.
Abraham was baie lief vir sy seun Isak, maar hy wou seker maak sy seun kry 'n vrou wat die Here dien en wat vir hom 'n goeie vrou sou kon wees.
Abraham het gedink aan al die vroue in Kanaän en het net geweet hulle sou nie deug nie, want hulle het die Here nie gedien nie.
2Abraham het vir sy slaaf gesê, vir die vernaamste in sy huis, die een wat in beheer was van sy besittings: "Sit jou hand onder my heup 3dat jy vir my met 'n eed in die Naam van die Here die God van die hemel en die aarde kan beloof dat jy nie my seun sal laat trou met 'n dogter van die Kanaäniete by wie ek nou woon nie; 4jy moet na my land toe gaan, die land waar ek gebore is, en daar 'n vrou gaan haal vir my seun Isak."
10Die slaaf het tien van sy eienaar se kamele gevat en ook allerlei mooi geskenke en vertrek na Mesopotamië toe, na die stad toe waar Nahor gewoon het.
11Daar het hy die kamele by 'n fontein buite die stad laat kniel. Dit was laat middag, teen die tyd dat die vrouens uitkom om water te skep.
12Hy het gebid: "Here, God van Abraham wie se slaaf ek is, laat daar vandag iets met my gebeur; betoon tog u trou aan my eienaar Abraham. 13Hier staan ek by die fontein waar die jongmeisies van die stad sal kom water skep. 14As ek vir 'n meisie vra: 'Hou tog jou waterkruik dat ek kan drink,' en sy antwoord: 'Drink gerus, en ek sal jou kamele ook water gee,' dan is dit sy wat deur U gekies is vir u dienaar, vir Isak, en dan sal ek weet dat U trou betoon aan my eienaar."
21Die man het haar in stilte aangekyk om vas te stel of die Here hom in sy onderneming laat slaag het of nie.
22Toe die kamele klaar gedrink het, sit hy 'n goue ring van ses gram aan haar neus en twee goue armbande van honderd en vyftien gram aan haar arms, 23en hy vra: "Wie se dogter is jy? Sê my tog, is daar in jou pa se huis plek vir ons om te oornag?"
66Die slaaf het vir Isak alles vertel wat gebeur het, en
67Isak het vir Rebekka in die tent van Sara, sy ma, laat woon en met Rebekka getrou. Sy was sy vrou en hy het haar liefgehad. So is Isak vertroos ná sy ma se dood.
Die slaaf se naam word nie genoem nie, anders as wat die geval was met Eliëser, die slaaf wie se naam in hoofstuk 15 genoem word. Hierdie slaaf het 'n belangrike posisie in Abram se huishouding beklee en was in beheer van al sy besittings. Hy was meer soos 'n bestuurder.
Ons sien hier die eerste getuienis van 'n "gereelde huwelik", waar die pa vir sy seun 'n vrou soek, soos wat Hagar natuurlik ook gedoen het vir Ismael. Binne die sterk patriargale, en in Hagar se geval matriargale konteks, waarin ouers 'n outoritêre rol in hulle kinders se lewens gespeel het, was dit een van die verantwoordelikhede van ouers. Soms het kinders natuurlik ook self inisiatief geneem, soos ons in die verhaal van Jakob sien.
Abraham se instruksies is egter ook spesifiek dat Isak die seun van die beloofde land moet bly en onder geen omstandighede toegelaat moet word om Kanaän te verlaat nie. Die slaaf van Abraham het dus meer magte gehad as wat 'n mens sou verwag van 'n slaaf. Hy was baie meer van 'n bestuurder in Abraham se huishouding. Hy kon selfs vir Isak verbied om die land te verlaat in uitvoering van die opdrag van Abraham.
Laban verskyn op die toneel. Hy sal nog 'n paar keer in die verdere verloop van die verhaal van Isak en Jakob 'n rol speel en word die brugbouer na die uiteindelike ooreenkoms wat tussen die twee families gesluit word.
Vertrou die Here en loop die pad met Hom
Al hierdie verhale in Genesis is regtig besonders. Dit help ons om die dinamika van menswees in verhouding nie net met mekaar nie, maar ook met God te verstaan. Ons kan onsself herken in die verhale. Dit nooi jou uit om te identifiseer met die wyse waarop die verhaal vertel word en die boodskap van die dele daarin wat jou aanspreek, vir jouself toe te eien. Ons hoor hier ook nuwe lewensmoontlikhede wat ons uitnooi om ons eie oorspronklike geloofservarings te beleef.
Die verhale illustreer hoe dinamies die verhouding tussen God en sy mense ontwikkel. Abraham soek 'n vrou vir Isak. God wil 'n nageslag vir Abraham en Isak gee. Jy word daardeur uitgenooi om met die besondere uitdagings wat jy in jou eie lewe ervaar na die Here toe te gaan. En jy kan dit doen op die manier wat vir jou werk. Die Here sal jou menswees en manier van werk eer en intrek in die wyse waarop Hy jou begelei.
Uiteraard speel die verskillende geaardhede van die aartsvaders ook 'n rol in die wyse waarop die Here by hulle wel en wee aansluit. Abraham is baie meer innoverend in sy soeke na oplossings vir die uitdagings wat hy ervaar terwyl Isak later eerder die Here in gebed vertrou vir 'n uitkoms, bv. toe hy self met kinderloosheid sukkel.
Die Here gebruik ons persoonlikhede in die uitkomste wat hy vir ons gee, soos hy dit ook doen in die lewe van Abraham en Isak. Die ekstrovert hantering van uitdagings – by wyse van spreke – is nie beter as dié van 'n introvert se hantering nie, kan 'n mens daaruit aflei.
Die belangrike is om die Here te vertrou en die pad met Hom te loop.
Lied 505 Jesus, U gaan voor – ons volg in u spoor – staan
Lied 505:1 se eerste en laaste twee reëls: Jesus, U gaan voor – ons volg in u spoor … U is in beheer, ons Verlosser, Heer – staan